《二十六日复出城》
宋代·张九成

杜门不肯出，既出不忍归。
借问胡为尔，江山栖落晖。
濯濯漱寒玉，青青入烟霏。
柳色明沙岸，花枝作四围。
玉塔天外小，渔舟云际微。
与远俗情断，心閒人事稀。
我本江湖人，误落市朝机。
计拙物多忤，身臞道则肥。
所以此胜概，一见不我违。
吟余尚多思，白鸟背人飞。

作者简介：（1092—1159）杭州钱塘人，字子韶，号横浦居士，又号无垢居士。少游京师，从学于杨时。高宗绍兴二年进士第一。历著作郎及礼部、刑部侍郎等职。因与秦桧不和，被谪南安军十四年。桧死，起知温州。研思经学，多有训解。卒谥文忠。有《横浦集》、《孟子传》。